Leat máŋga sámegiela, ii juohke sámegielas
lea seamma buorre boahtteáiggi dilli.
Lean viehka optimisttalaš davvisámegiela
ektui, mii lea stuorimus giella.
Muhtun sámegielain lea nu áŋgirvuohta
nugo anárašgiella, man hállit lassánit
jagis jahkái. Muhto muđui lea váttis
daidda unnit sámigielaide.
Eronoamážit máttasámegielas lea doaivva
go leat áŋgiris giellageavaheaddjit,
ja giellarevitaliseren lea leavvan bures.
Muhto lea hui dehálaš ahte leat mánát geat
ohppet sámegiela ruovttus, ja ahte
vánhemat hállet sámegiela mánáidasaset.
Muđui das ii šatta mihkkiige, ii šatta.
doarvái. Dát lea giela geađgejuolgi.
Sámi servvodagas ferte leat beroštupmi ieš
geavahit giela, ja maiddái ovddidit giela
boahtteáiggis. Ja giellateknologiija maid
mii ovdánahttit, lea oassi revitaliseremis
ja veahkkin dasa, muhto dat ii leat áidna
vuohki mo ovdánahttit giela.
Muhto dat dahká vejolažžan olbmuide
geavahit giela mobiltelefovnnain go
sáddejit SMS:id, go čáttejit ja geavahit
Facebook. Ahte sosiála medias geavahit
sámegiela, dat lea hui dehálaš.
Dát lea oassi eallimis, eai buot
sápmelaččat orrot gilis, ii buohkain
leat nana oktavuohta vánhemiiguin,
áhkuin ja ádjáin. Sii leat fárren, sii
orrot gávpogis ja gulahallet seamma
láhkai go eará nuorat ja eará olbmot,
ja geavahit juohke media. Lea dehálaš
ahte maid sámegiella doaibmá
ja gávdno dain mediain.
Divvun ráhkada reaidduid maid olbmot
geavahit beaivválaččat, ja doaivut
ahte dat šaddet ávkin buohkaide geat
hállet ja čállet sámegiela. Mii háliidit
ovdánahttit min reaidduid dárbbuid mielde.
Mun fas barggan Giellateknos, moai
letne goappašagat Romssa universitehtas.
Munnos leat oktasaš vuođđoresurssat
ja liŋvisttalaš oassi. Mus lea dábálaš
universitehtavirgi, nu ahte sihke oahpahan
sámegiela ja dutkkan giela ja dan
giellateknologalaš vejolašvuođaid.
Divvunis lea muhtunlágan "oppdrag"
ráđđehusas, go galgá erenoamážit bálvalit
sámegielagiid Norggas. Giellateknos
sáhttit eanet ovttasbargat olbmuiguin eará
riikkain ja sámegielaiguin miehtá Sámi.
Dehálaš lea ahte visot min bargu lea
rabas gáldokoda. Jus earát háliidit
geavahit min resurssaid, de sis lea
vejolašvuohta ja
vuoigatvuohta daid geavahit.
Maiddái gávppálaš oktavuođaide.
Hirbmat buorre jus gii nu váldá
min resurssaid ja ráhkada
gávpegálvvu giellateknologiijain.
Jus sii sáhttet dinet das,
ii mihkkege buoret go dat.